L 238/38
BG
Официален вестник на Европейския съюз
27.9.2023 г.
ПРИЛОЖЕНИЕ I СПЕЦИАЛНИ УСЛОВИЯ, ПРИЛОЖИМИ ПО ОТНОШЕНИЕ НА КОРАБИТЕ ЗА УЛОВ В СЪОТВЕТСТВИЕ С ЧЛЕН 19
1.
Всяка държава членка гарантира спазването на следните ограничения на капацитета: а) максималният брой на нейните кораби, съоръжени с въдици и жива стръв и кораби за тралене, на които е разрешено да извършват активен риболов на червен тон, се ограничава до броя на корабите, участвали в целеви риболов на червен тон през 2006 г.; б) максималният брой на нейните кораби за непромишлен риболов, на които е разрешено да извършват активен риболов на червен тон в Средиземно море, се ограничава до броя на корабите, участвали в улов на червен тон през 2008 г.; в) максималният брой на нейните кораби за улов, на които е разрешено да извършват активен риболов на червен тон в Адриатическо море, се ограничава до броя на корабите, участвали в риболов на червен тон през 2008 г. Всяка държава членка разпределя индивидуални квоти на съответните кораби.
2.
Всяка държава членка може да разпредели: — не повече от 7 % от квотата си за улов на червен тон между своите кораби, съоръжени с въдици и жива стръв и кораби за тралене.
Корабите, плаващи под знамето на Франция, чиято обща дължина е под 17 метра и които извършват дейност в Бискайския залив, могат да извършват улов на най-много 100 тона червен тон с тегло не по-малко от 6,4 kg или с дължина на тялото до развилката на опашната перка 70 cm; — не повече от 2 % от квотата си за улов на червен тон между своите кораби, извършващи крайбрежен непромишлен риболов на прясна риба в Средиземно море; — не повече от 90 % от квотата си за улов на червен тон между своите кораби за улов в Адриатическо море с цел отглеждане.
3.
Хърватия може да прилага минимално тегло 6,4 kg или 66 cm дължина на тялото до развилката на опашната перка за не повече от 7 % от теглото на екземплярите червен тон, уловен в Адриатическо море от плаващи под нейното знаме кораби с цел отглеждане.
4.
Държавите членки, чиито кораби, съоръжени с въдици и жива стръв, кораби с парагади, рибарски лодки и кораби за тралене разполагат с разрешение за риболов на червен тон в източната част на Атлантическия океан и в Средиземно море, въвеждат следните изисквания за маркировка на опашката: — маркировка на опашката се поставя на всеки екземпляр риба тон веднага след неговото разтоварване; — всяка маркировка на опашката трябва да има уникален идентификационен номер, да е посочена в документите за улов на червен тон и да бъде изписана четливо и незаличимо върху външната страна на всяка опаковка, съдържаща риба тон.